ЗАЦВЯРДЖАЮ

Намеснік Міністра адукацыі

Рэспублікі Беларусь

\_\_\_\_\_\_\_\_\_\_\_\_\_\_\_\_А. У. Кадлубай

«25» ліпеня 2025 г.

**ІНСТРУКТЫЎНА-МЕТАДЫЧНАЕ ПІСЬМО**

**МІНІСТЭРСТВА АДУКАЦЫІ РЭСПУБЛІКІ БЕЛАРУСЬ   
«**Аб арганізацыі ў 2025/2026 навучальным годзе адукацыйнага працэсу пры вывучэнні вучэбных прадметаў і правядзенні факультатыўных заняткаў пры рэалізацыі адукацыйных праграм агульнай сярэдняй адукацыі»

**ЯКАСЦЬ АДУКАЦЫІ.** **МЕРАПРЫЕМСТВЫ, ПРЫМЕРКАВАНЫЯ ДА ГОДА ДОБРАЎПАРАДКАВАННЯ**

Указамі Прэзідэнта Рэспублікі Беларусь ад 17.01.2025 № 31, ад 03.01.2025 № 1 2025–2029 гады аб’яўлены пяцігодкай якасці, 2025 год – Годам добраўпарадкавання.

**Павышэнне якасці адукацыі** – асноўная задача на ўзроўні агульнай сярэдняй адукацыі, якая асабліва актуальная ў пяцігодку якасці. На рашэнне гэтай задачы, у тым ліку ў частцы ўдасканалення адукацыйнага працэсу, прыняцце мер па сацыялізацыі вучняў у дынамічных умовах лічбавага грамадства, падрыхтоўкі іх да ўсвядомленага выбару прафесіі накіраваны змены ў Кодэксе Рэспублікі Беларусь аб адукацыі, карэкціроўка нарматыўных прававых актаў, абнаўленне вучэбных праграм па асобных вучэбных прадметах.

**ЗМЕНЫ НАРМАТЫЎНЫХ ПРАВАВЫХ АКТАЎ**

У адпаведнасці з Законам Рэспублікі Беларусь ад 05.12.2024 № 46-З з 1 верасня 2025 г. уступаюць у сілу змены ў Кодэкс Рэспублікі Беларусь аб адукацыі (далей – Кодэкс). З мэтай прывядзення актаў заканадаўства ў адпаведнасць з Кодэксам унесены змены ў нарматыўныя прававыя акты, у тым ліку і па ўзроўні агульнай сярэдняй адукацыі.

Нарматыўныя прававыя акты размешчаны на нацыянальным прававым Інтэрнэт-партале Рэспублікі Беларусь*:* [*https://pravo.by*](https://pravo.by/)*;* нацыянальным цэнтры заканадаўства і прававой інфармацыі РэспублікіБеларусь: [*https://center.gov.by*](https://center.gov.by)*;* сайце Міністэрства адукацыі: [*https://edu.gov.by/urovni-obrazovaniya/srenee-obr/srenee-obr/postanovleniya/*](https://edu.gov.by/urovni-obrazovaniya/srenee-obr/srenee-obr/postanovleniya/)*;* нацыянальным адукацыйным партале: *https://adu.by/* [*Галоўная / Нарматыўныя прававыя дакументы*](https://adu.by/ru/pedagogam/normativnye-pravovye-dokumenty.html)*.*

**ПАЛАЖЭННЕ АБ УСТАНОВЕ АГУЛЬНАЙ СЯРЭДНЯЙ АДУКАЦЫІ**

*Звяртаем увагу* на асобныя змены ў Палажэнні аб установе агульнай сярэдняй адукацыі (далей – Палажэнне аб УАСА), зацверджаным пастановай Міністэрства адукацыі Рэспублікі Беларусь ад 19.09.2022 № 322 (у рэдакцыі пастановы Міністэрства адукацыі ад 15.04.2025 №72).

Форма школьнага стандарту вызначана дадаткам 1 да Палажэння аб УАСА і **з’яўляецца нарматыўным прававым актам**.

Школьны стандарт рэгламентуе правы і абавязкі ўсіх удзельнікаў адукацыйнага працэсу (педагагічных работнікаў, вучняў, законных прадстаўнікоў вучняў), а таксама вызначае патрабаванні, што прад’яўляюцца да ўстановы адукацыі для забеспячэння якаснай адукацыі, стварэння бяспечных умоў знаходжання ўсіх удзельнікаў адукацыйнага працэсу. Кіраўнік установы адукацыі запаўняе зацверджаную форму школьнага стандарту з указаннем назвы ўстановы адукацыі, адукацыйных праграм установы адукацыі, якія рэалізуюцца, іншых асаблівасцей, якія адзначаны ў форме школьнага стандарту «\*». Установа агульнай сярэдняй адукацыі ажыццяўляе сваю дзейнасць у адпаведнасці з Кодэксам, Палажэннем аб УАСА, іншымі актамі заканадаўства, яго статутам, а **таксама патрабаваннямі, якія вызначаюцца школьным стандартам, які зацвярджаецца кіраўніком установы агульнай сярэдняй адукацыі**.

У главе 3 Палажэння аб УАСА вызначаны патрабаванні да дзелавога стылю адзення вучняў. Устаноўлена, што на вучэбных занятках вучні павінны прытрымлівацца дзелавога стылю ў адзенні, за выключэннем выпадкаў, прадугледжаных санітарна-эпідэміялагічнымі патрабаваннямі. Такім чынам, на заканадаўчым узроўні ўстаноўлены патрабаванні да знешняга выгляду вучняў пры наведванні вучэбных заняткаў. Кардынальных змен у параўнанні з папярэднім годам не прадугледжана.

Патрабаванні да школьнага адзення ў канкрэтнай установе адукацыі павінны быць даведзены да вучняў і іх бацькоў загадзя. Інфармацыю мэтазгодна не толькі паведаміць на бацькоўскім сходзе, але і размясціць на сайце ўстановы адукацыі, сфарміраваўшы асобную рубрыку, на інфармацыйных стэндах школы (гімназіі).

Палажэннем аб УАСА ўстаноўлена, што з 1 верасня 2025 г. пры правядзенні вучэбных заняткаў па вучэбным прадмеце «Замежная мова» клас дзеліцца **на дзве групы** пры напаўняльнасці не менш за 20 вучняў. Пры гэтым калі прадугледжана вывучэнне дзвюх замежных моў, то падзел на групы ажыццяўляецца зыходзячы з колькасці вучняў, залічаных у групу для вывучэння канкрэтнай замежнай мовы.

Стымулюючыя заняткі, падтрымліваючыя заняткі на платнай аснове праводзяцца на падставе дагавора аб выплатным аказанні паслуг па запытах законных прадстаўнікоў вучняў установы адукацыі **звыш вучэбных гадзін, прадугледжаных вучэбным планам установы адукацыі*.*** Пры гэтым патрабаванні да напаўняльнасці груп для правядзення стымулюючых і падтрымліваючых заняткаў (не менш за тры вучні) распаўсюджваюцца толькі на заняткі, якія праводзяцца ў межах гадзін вучэбнага плана ўстановы адукацыі.

Устаноўлена абавязковасць правядзення вучэбна-палявых збораў з вучнямі X класаў устаноў агульнай сярэдняй адукацыі, размешчаных у зоне радыеактыўнага забруджвання.

Па завяршэнні вучэбных заняткаў на працягу 5 дзён па 3 вучэбныя гадзіны на дзень з вучнямі V–VIII класаў **усіх устаноў агульнай сярэдняй адукацыі** (за выключэннем санаторных школ-інтэрнатаў, гімназій – каледжаў мастацтваў, вучылішчаў алімпійскага рэзерву, кадэцкіх вучылішчаў) прадугледжана правядзенне працоўнай практыкі: ва ўстановах агульнай сярэдняй адукацыі, у якіх ёсць вучэбна-вопытныя ўчасткі, як і раней, праводзяцца практычныя заняткі, у астатніх – грамадска карысная праца. Метадычныя рэкамендацыі па працоўным выхаванні, у тым ліку рэкамендацыі па арганізацыі працоўнай практыкі, грамадска карыснай працы, зацверджаны Міністрам адукацыі і размешчаны на сайце Міністэрства адукацыі: [*https://edu.gov.by/molodezhnaya-politika/glavnoe-upravlenie-vospitatelnoy-raboty-i-molodezhnoy-politiki*](https://edu.gov.by/molodezhnaya-politika/glavnoe-upravlenie-vospitatelnoy-raboty-i-molodezhnoy-politiki)*.*

**ТЫПАВЫЯ ВУЧЭБНЫЯ ПЛАНЫ ЎСТАНОЎ АГУЛЬНАЙ СЯРЭДНЯЙ АДУКАЦЫІ**

Пастановай Міністэрства адукацыі ад 15.04.2025 № 75 зацверджаны тыпавы вучэбны план агульнай сярэдняй адукацыі, які ўступае ў сілу   
з 1 верасня 2025 г.

Асноўныя змены ў тыпавых вучэбных планах агульнай сярэдняй адукацыі датычацца наступнага.

У XI класе ўведзены вучэбны прадмет «Гісторыя Беларусі ў кантэксце сусветнай гісторыі». Такім чынам, завершана ўвядзенне новага вучэбнага прадмета «Гісторыя Беларусі ў кантэксце сусветнай гісторыі» на III ступені агульнай сярэдняй адукацыі.

З 1 верасня 2025 г. на вывучэнне вучэбнага прадмета «Фізічная культура і здароўе» адводзіцца 3 вучэбныя гадзіны на тыдзень. Рэкамендацыі па арганізацыі адукацыйнага працэсу дадзены ў дадатку 19 да гэтага інструктыўна-метадычнага пісьма.

Для вучняў X класа ўстаноўлена працягласць вучэбна-палявых збораў (практычных заняткаў па медыцынскай падрыхтоўцы) – 10 дзён (60 вучэбных гадзін). Вучэбна-палявыя зборы (практычныя заняткі па медыцынскай падрыхтоўцы) у 2026 годзе будуць праходзіць у перыяд з 26 мая па 5 чэрвеня.

Тыпавым вучэбным планам сярэдняй школы ўстаноўлены вучэбныя гадзіны для вывучэння зместу вучэбных прадметаў «Выяўленчае мастацтва», «Асновы бяспекі жыццядзейнасці», «Мастацтва (айчынная і сусветная мастацкая культура)», «Чарчэнне» пры арганізацыі навучання дома.

Такім чынам, змены, унесеныя ў Тыпавы вучэбны план агульнай сярэдняй адукацыі, накіраваны на ўдасканаленне адукацыйнага працэсу і павышэнне якасці адукацыі.

**ПАТРАБАВАННІ ДА АРГАНІЗАЦЫІ АДУКАЦЫЙНАГА**

**ПРАЦЭСУ**

**1. Пачатак і завяршэнне чвэрцяў, канікул**

У 2025/2026 навучальным годзе арганізацыя адукацыйнага працэсу ажыццяўляецца па чвэрцях у наступныя тэрміны:

першая чвэрць – з 1 верасня па 1 лістапада 2025 г.;

другая – з 10 лістапада па 24 снежня 2025 г.;

трэцяя – з 8 студзеня па 21 сакавіка 2026 г.;

чацвёртая – з 30 сакавіка па 31 мая 2026 г., а для вучняў IX (X) –XI (XII) класаў – з 30 сакавіка па 25 мая 2026 г.

На працягу навучальнага года ўстанаўліваюцца **канікулы**:

восеньскія – 8 дзён з 2 лістапада па 9 лістапада 2025 г. уключна;

зімовыя – 14 дзён з 25 снежня 2025 г.  па 7 студзеня 2026 г.  уключна;

вясновыя – 8 дзён з 22 сакавіка па 29 сакавіка 2026 г.  уключна;

летнія – 92 дні з 1 чэрвеня па 31 жніўня 2026 г., для вучняў, якія завяршылі навучанне на II ступені агульнай сярэдняй адукацыі, – 82 дні з 11 чэрвеня па 31 жніўня 2026 г. уключна, для вучняў VIII класаў кадэцкіх вучылішчаў, сувораўскага вучылішча, спецыялізаваных ліцэяў, вучняў X класаў (за выключэннем вучняў спецыялізаваных па спорце класаў, вячэрніх класаў, санаторных школ, вучылішчаў алімпійскага рэзерву) –87 дзён з 6 чэрвеня па 31 жніўня 2026 г. уключна.

Для вучняў I і II класаў (III класаў – для вучняў з асаблівасцямі псіхафізічнага развіцця з пяцігадовым тэрмінам навучання на I ступені агульнай сярэдняй адукацыі) у ІІІ чвэрці праводзяцца дадатковыя зімовыя канікулы з 16 лютага па 22 лютага 2026 г. уключна працягласцю 7 дзён.

**2**. **Звяртаем увагу на неабходнасць выканання патрабаванняў да рэжыму вучэбных заняткаў (заняткаў)**, устаноўленых у Дадатку 12 да спецыфічных санітарна-эпідэміялагічных патрабаванняў (далей – ССЭП) да зместу і эксплуатацыі ўстаноў адукацыі, зацверджаных пастановай Савета Міністраў Рэспублікі Беларусь ад 07.08.2019 № 525 (у рэдакцыі пастановы Савета Міністраў Рэспублікі Беларусь ад 12.07.2024 № 502).

**У 2025/2026 навучальным годзе працягнецца сістэмная работа па ўпарадкаванні выкарыстання мабільных тэлефонаў** ва ўстановах агульнай сярэдняй адукацыі. З 1 верасня 2025 г. уводзяцца абмежаванні на выкарыстанне мабільных тэлефонаў вучнямі не толькі на вучэбных занятках, але і на ўвесь перыяд знаходжання ва ўстанове адукацыі. Адпаведныя патрабаванні прадугледжаны Правіламі бяспекі арганізацыі адукацыйнага працэсу, арганізацыі выхаваўчага працэсу пры рэалізацыі адукацыйных праграм агульнай сярэдняй адукацыі (пастанова Міністэрства адукацыі ад 03.08.2022 № 227 у рэдакцыі ад 30.07.2025 № 136).

*Звяртаем увагу*, што ва УАСА павінны быць вызначаны:

месцы захоўвання мабільных тэлефонаў вучняў;

устаноўлены парадак здачы мабільных тэлефонаў вучнямі да пачатку вучэбных заняткаў і парадак выдачы мабільных тэлефонаў пасля завяршэння вучэбных заняткаў;

вызначаны педагагічныя работнікі, адказныя за выкананне ўстаноўленага парадку здачы (выдачы) мабільных тэлефонаў.

Абмежаванні на выкарыстанне мабільных тэлефонаў не павінны распаўсюджвацца на вучняў пры наяўнасці адпаведных медыцынскіх паказанняў па жыццезабеспячэнні.

*Акцэнтуем увагу*, што ва УАСА бяспечная арганізацыя адукацыйнага працэсу, у тым ліку ў вучэбных кабінетах па вучэбных прадметах «Фізіка», «Хімія», «Біялогія», «Інфарматыка», «Працоўнае навучанне», «Дапрызыўная (медыцынская) падрыхтоўка», і выхаваўчай работы ў пазавучэбны час **рэгламентуецца лакальнымі прававымі актамі УАСА** (падстава – Правілы бяспекі арганізацыі адукацыйнага, выхаваўчага працэсаў пры рэалізацыі адукацыйных праграм агульнай сярэдняй адукацыі, якія ўстанаўліваюць патрабаванні да мер бяспекі пры арганізацыі адукацыйнага і выхаваўчага працэсаў і накіраваны на захаванне жыцця і здароўя ўдзельнікаў адукацыйнага і выхаваўчага працэсаў, зацверджаныя пастановай Міністэрства адукацыі Рэспублікі Беларусь ад 03.08.2022 № 227).

**3. Нагадваем, што парадак падзелу класаў на групы пры вывучэнні асобных вучэбных прадметаў** вызначаны ў пунктах 41 і 44 Палажэння аб УАСА.

Згодна з пунктам 41 Палажэння аб УАСА **класы дзеляцца:**

на групы хлопчыкаў (юнакоў) і дзяўчынак (дзяўчат) пры правядзенні вучэбных заняткаў па вучэбным прадмеце «Працоўнае навучанне»  
ў V–IX класах і па вучэбным прадмеце «Фізічная культура і здароўе» ў X і XI класах. У спецыялізаваных ліцэях дапускаецца падзел класаў на дзве групы пры напаўняльнасці класа **не менш за 20 вучняў** мужчынскага полу пры правядзенні вучэбных заняткаў па вучэбным прадмеце «Працоўнае навучанне» ў VII і VIII класах і па вучэбным прадмеце «Фізічная культура і здароўе» ў VII–XI класах;

на групы юнакоў і дзяўчат пры правядзенні вучэбных заняткаў па вучэбным прадмеце «Дапрызыўная і медыцынская падрыхтоўка» ў X   
і XI класах. Пры падзеле класа на групы ў VIII (VII)–XI класах кадэцкіх вучылішчаў, спецыялізаваных ліцэяў дапускаецца не ўлічваць пол;

на дзве групы пры правядзенні вучэбных заняткаў па вучэбным прадмеце «Замежная мова» пры напаўняльнасці класа **не менш за 20 вучняў**;

на дзве групы ў базавых школах, сярэдніх школах, кадэцкіх вучылішчах пры напаўняльнасці класа **не менш за 24 вучні**; школах-інтэрнатах, санаторных школах-інтэрнатах, вячэрніх класах сярэдніх школ, гімназіях, ліцэях, універсітэтах, акадэміях (кансерваторыях), спецыялізаваных ліцэях, гімназіях – каледжах мастацтваў пры напаўняльнасці класа **не менш за 20 вучняў** пры правядзенні вучэбных заняткаў па вучэбных прадметах:

«Інфарматыка» – у VI–XI (XII) класах;

«Матэматыка» – пры правядзенні практыкумаў па рашэнні задач   
у X і XI класах з вывучэннем на павышаным узроўні гэтага вучэбнага прадмета;

«Фізіка» – пры правядзенні франтальных лабараторных работ у VII–XI (XII) класах, практыкумаў па рашэнні задач у X і XI класах з вывучэннем на павышаным узроўні гэтага вучэбнага прадмета;

«Біялогія» – пры правядзенні лабараторных і практычных работ у X і XI класах з вывучэннем на павышаным узроўні гэтага вучэбнага прадмета;

«Хімія» – пры правядзенні практычных работ у VII–XI (XII) класах, лабараторных вопытаў у X і XI класах з вывучэннем на павышаным узроўні гэтага вучэбнага прадмета;

«Астраномія» – пры правядзенні астранамічных назіранняў у XI (XII) класе;

на дзве групы ў гімназіях – каледжах мастацтваў пры правядзенні вучэбных заняткаў па вучэбных прадметах, змест якіх накіраваны на развіццё здольнасцей вучняў у галіне асобных відаў мастацтва і па якіх адукацыйны працэс ажыццяўляецца не індывідуальна.

У выпадку, калі колькасць вучняў у класе меншая за ўстаноўленую ў пункце 41 Палажэння аб УАСА для падзелу класа на групы, то **згодна з пунктам 44** установа адукацыі пры рэалізацыі адукацыйных праграм агульнай сярэдняй адукацыі можа ажыццяўляць падзел класаў на групы пры вывучэнні зместу названых вучэбных прадметаў за кошт вучэбных гадзін кампанента ўстановы адукацыі тыпавога вучэбнага плана УАСА адпаведнага тыпу.

**4. Асаблівасці арганізацыі адукацыйнага працэсу ў вячэрніх класах сярэдняй школы**

Адукацыйны працэс у вячэрніх класах сярэдняй школы арганізуецца ў адпаведнасці з вучэбным планам вячэрніх класаў сярэдняй школы, распрацаваным на аснове часткі тыпавога вучэбнага плана, якая тычыцца вячэрніх класаў сярэдняй школы, з улікам формы атрымання адукацыі (вочнай або завочнай) і вучэбнымі праграмамі па вучэбных прадметах для X і XI класаў устаноў адукацыі, якія рэалізуюць адукацыйныя праграмы агульнай сярэдняй адукацыі з улікам трохгадовага тэрміну навучання і выхавання на III ступені агульнай сярэдняй адукацыі. У адукацыйным працэсе ў вячэрніх класах сярэдняй школы па ўсіх вучэбных прадметах выкарыстоўваюцца падручнікі і вучэбныя дапаможнікі для X і XI класаў.

Сумарная колькасць абавязковых кантрольных работ па вучэбных прадметах, прадугледжаных для вывучэння на III ступені агульнай сярэдняй адукацыі, раўнамерна размяркоўваецца на ўсе тры гады атрымання сярэдняй адукацыі.

Для вучняў вячэрніх класаў сярэдняй школы, якія атрымліваюць адукацыю ў завочнай форме, у кожнай чвэрці навучальнага года праводзяцца вучэбныя заняткі ў адпаведнасці з вучэбным планам сярэдняй школы для вячэрніх класаў (завочная форма атрымання адукацыі), а ў перыяд паміж вучэбнымі заняткамі – факультатыўныя, стымулюючыя заняткі і кансультацыі. Перыяд правядзення вучэбных заняткаў у кожнай чвэрці вызначаецца кіраўніком сярэдняй школы, у якой створаны вячэрнія класы, і даводзіцца да ведама ўдзельнікаў адукацыйнага працэсу. Падчас вучэбных заняткаў праводзяцца абавязковыя кантрольныя, лабараторныя і практычныя работы.

Для вучняў вячэрніх класаў сярэдняй школы можа быць арганізавана правядзенне факультатыўных заняткаў (вочная, завочная формы атрымання адукацыі), стымулюючых заняткаў (вочная, завочная формы атрымання адукацыі), падтрымліваючых заняткаў (вочная форма атрымання адукацыі), кансультацый (завочная форма атрымання адукацыі).

Пры арганізацыі адукацыйнага працэсу па вучэбных прадметах у вячэрніх класах сярэдняй школы настаўнікі павінны кіравацца дадаткамі да гэтага інструктыўна-метадычнага пісьма.

У адпаведнасці з часткай трэцяй пункта 3 Дадатку 12 да ССЭП працягласць перапынкаў паміж вучэбнымі заняткамі ў вячэрніх класах павінна быць не менш за 10 хвілін, пасля другіх вучэбных заняткаў – не менш за 15 хвілін.

**5.** **Арганізацыя факультатыўных, стымулюючых, падтрымліваючых заняткаў, кансультацый**

Факультатыўныя заняткі для вучняў I–IV класаў праводзяцца ў рэжыме пяцідзённага вучэбнага тыдня. Для вучняў V–XI (XII) класаў факультатыўныя заняткі могуць праводзіцца ў рэжыме шасцідзённага тыдня.

*Нагадваем*, што факультатыўныя заняткі могуць быць арганізаваны УАСА для вучняў іншых УАСА з дапамогай сеткавай формы ўзаемадзеяння. Парадак і ўмовы рэалізацыі адукацыйных праграм агульнай сярэдняй адукацыі, у тым ліку і пры арганізацыі факультатыўных заняткаў, з дапамогай сеткавай формы ўзаемадзеяння вызначаны ў Палажэнні аб сеткавай форме ўзаемадзеяння пры рэалізацыі адукацыйных праграм, зацверджаным пастановай Савета Міністраў Рэспублікі Беларусь ад 31.08.2022 № 572 «Аб пытаннях рэалізацыі адукацыйных праграм». Тлумачэнні па пытаннях укаранення сеткавай формы ўзаемадзеяння дадзены ў пісьме Міністэрства адукацыі ад 15 снежня 2023 г. № 02-01-14/14148/дс.

**Парадак аб’яднання вучняў** некалькіх класаў (паралельных класаў) у групы для арганізацыі заняткаў вызначаны ў пункце 51 Палажэння аб УАСА, згодна з якім:

вучні, як правіла аднаго або паралельных класаў, аб’ядноўваюцца ў групу для арганізацыі **факультатыўных, стымулюючых і падтрымліваючых заняткаў, кансультацый** (для вучняў вячэрніх класаў у сярэдняй школе, якія атрымліваюць агульную сярэднюю адукацыю ў завочнай форме);

напаўняльнасць групы для арганізацыі факультатыўных, стымулюючых і падтрымліваючых заняткаў, кансультацый павінна складаць:

**не менш за 3 вучні** пры правядзенні факультатыўных заняткаў ва ўстановах адукацыі, размешчаных у сельскіх населеных пунктах;

**не менш за 5 вучняў** пры правядзенні факультатыўных заняткаў ва ўстановах адукацыі, размешчаных у гарадах і пасёлках гарадскога тыпу;

**не менш за 3 вучні** пры правядзенні стымулюючых, падтрымліваючых заняткаў (за кошт гадзін вучэбнага плана ўстановы адукацыі) і кансультацый (для вучняў вячэрніх класаў сярэдняй школы, якія атрымліваюць агульную сярэднюю адукацыю ў завочнай форме).

*Звяртаем увагу:*

саставы груп для правядзення факультатыўных заняткаў пры рэалізацыі адукацыйных праграм агульнай сярэдняй адукацыі зацвярджаюцца загадам кіраўніка ўстановы адукацыі або ўпаўнаважанай ім асобы (падстава – пункт 53 Палажэння аб УАСА);

факультатыўныя заняткі праводзяцца ў адпаведнасці з асобным раскладам, які зацвярджаецца кіраўніком установы адукацыі (упаўнаважанай ім асобай).

**6.** **Прафарыентацыйная работа**

На стварэнне цэласнай сістэмы прафарыентацыйнай работы, якая павінна абапірацца на глыбокае веданне асноўных фактараў, што вызначаюць комплексную падтрымку прафесійна-адукацыйнага выбару вучняў з мэтай фарміравання трывалай матывацыйнай асновы для самарэалізацыі, накіраваны палажэнні Канцэпцыі развіцця прафесійнай арыентацыі моладзі ў Рэспубліцы Беларусь, зацверджанай пастановай Міністэрства працы і сацыяльнай абароны Рэспублікі Беларусь, Міністэрства эканомікі Рэспублікі Беларусь, Міністэрства адукацыі Рэспублікі Беларусь ад 29.03.2022 № 20/7/57 (далей – Канцэпцыя развіцця прафесійнай арыентацыі).

У падпункце 5.2 пункта 5 Канцэпцыі развіцця прафесійнай арыентацыі вызначаны асаблівасці працэсу прафарыентацыі вучняў УАСА, якія неабходна ўлічваць у прафарыентацыйнай рабоце пры рэалізацыі адпаведнага віду адукацыйнай праграмы агульнай сярэдняй адукацыі.

**На I ступені агульнай сярэдняй адукацыі** ў вучняў фарміруецца станоўчае стаўленне да працы, раскрываецца важнасць і неабходнасць працы для грамадства, сіла і прыгажосць працы, фарміруюцца патрэба быць карысным людзям, элементарныя ўяўленні аб разнастайнасці прафесій і аб ролі розных відаў эканамічнай дзейнасці, сучаснай вытворчасці ў жыцці чалавека і грамадства, беражлівага стаўлення да матэрыяльных каштоўнасцей.

Прафарыентацыйная работа на I ступені агульнай сярэдняй адукацыі ажыццяўляецца на вучэбных і факультатыўных занятках, падчас правядзення экскурсій, тэматычных пазакласных і пазашкольных мерапрыемстваў.

**На II ступені агульнай сярэдняй адукацыі** раскрываюцца маральныя асновы выбару жыццёвага шляху, вучні знаёмяцца з канкрэтнымі відамі працоўнай дзейнасці, пашыраецца кола ўяўленняў аб працы дарослых, фарміруецца паспяховы вопыт практычнай дзейнасці і на гэтай аснове **забяспечваецца ўсвядомлены выбар** профілю навучання на III ступені агульнай сярэдняй адукацыі або ўстановы адукацыі для навучання па адукацыйных праграмах прафесійна-тэхнічнай або сярэдняй спецыяльнай адукацыі.

Найважнейшым напрамкам прафарыентацыйнай работы на гэтай ступені з’яўляецца **павышэнне прэстыжу прафесій рабочага, фарміраванне пазітыўнага вобраза чалавека працы**. Гэтаму спрыяюць сумесныя мерапрыемствы з установамі адукацыі, якія рэалізуюць адукацыйныя праграмы прафесійна-тэхнічнай і сярэдняй спецыяльнай адукацыі (далей – установы прафесійнай адукацыі), што праводзяцца як на базе УАСА, так і ўстаноў прафесійнай адукацыі, экскурсіі на прамысловыя прадпрыемствы рэгіёна, арганізацыя дапрофільнай падрыхтоўкі, грамадска карыснай працы, правядзенне факультатыўных заняткаў.

**На III ступені агульнай сярэдняй адукацыі** мэтавымі арыенцірамі прафесійнага самавызначэння вучняў з’яўляюцца арганізацыя засваення сацыяльнага і асобаснага сэнсу розных сфер прафесійнай дзейнасці, якая адпавядае інтарэсам, схільнасцям і здольнасцям кожнага; уключэнне вучняў у мадэляваную будучую прафесійную дзейнасць; вызначэнне адукацыйных і прафесійных інтарэсаў і матываў; фарміраванне вучнямі ўласнай жыццёвай пазіцыі на этапе прафесійнага выбару і праектавання паспяховай кар’еры; фарміраванне ўмення суадносіць уласныя імкненні і схільнасці з грамадскімі інтарэсамі; складанне вучнямі асабістага прафесійнага плана, які прадугледжвае свядомы выбар прафесіі рабочага (пасады служачага) і канала атрымання прафесійнай адукацыі; фарміраванне пазітыўнага эмацыянальна-каштоўнаснага стаўлення да працы.

Прафарыентацыйная работа на III ступені агульнай сярэдняй адукацыі ажыццяўляецца пры вывучэнні на павышаным узроўні асобных вучэбных прадметаў у профільных класах; правядзенні факультатыўных заняткаў, змест якіх звязаны з пэўным відам прафесійнай дзейнасці; засваенні зместу адукацыйнай праграмы прафесійнай падрыхтоўкі рабочых (служачых) у базавых класах з наступнай здачай кваліфікацыйнага экзамену.

**Агульнымі актуальнымі напрамкамі прафарыентацыйнай работы** ва УАСА з’яўляюцца:

фарміраванне ў вучняў устойлівай матывацыі да працы, усвядомленага планавання і выбару будучай прафесійнай дзейнасці з улікам асабістых інтарэсаў, стану здароўя, індывідуальных схільнасцей, патрэб рынку працы;

рэалізацыя ідэй рознаўзроўневага навучання, факультатыўных заняткаў і заняткаў у аб’яднаннях па інтарэсах;

фарміраванне ў вучняў пазітыўнага стаўлення да прафесій рабочага і жадання іх атрымаць;

арганізацыя грамадска карыснай працы і працоўнай (вытворчай) практыкі;

засваенне зместу адукацыйнай праграмы прафесійнай падрыхтоўкі рабочых (служачых) у межах вучэбнага прадмета «Працоўнае навучанне»;

узаемадзеянне з арганізацыямі розных відаў эканамічнай дзейнасці;

устанаўленне і рэалізацыя ўзаемасувязі вучэбных прадметаў з прафесійным асяроддзем;

комплексная прафарыентацыйная падтрымка сталення вучняў;

выкарыстанне сучасных інфармацыйна-камунікацыйных тэхналогій, у тым ліку правядзенне анлайн-кансультацый, канферэнцый;

правядзенне мерапрыемстваў прафарыентацыйнай накіраванасці ў пазавучэбны час;

прафарыентацыйная работа з законнымі прадстаўнікамі вучняў;

афармленне ва УАСА кабінета, кутка прафарыентацыі.

Для павышэння якасці прафарыентацыйнай работы неабходна забяспечыць узаемадзеянне з установамі вышэйшай адукацыі, установамі, якія рэалізуюць адукацыйныя праграмы прафесійна-тэхнічнай і сярэдняй спецыяльнай адукацыі, арганізацыямі аграпрамысловага комплексу (далей – АПК), прамысловымі прадпрыемствамі, іншымі арганізацыямі, якія з’яўляюцца заказчыкамі кадраў, органамі па працы, занятасці і сацыяльнай абароне.

**6.1. Дапрофільная (дапрафесійная) падрыхтоўка і прафарыентацыйная работа** з’яўляюцца абавязковым падрыхтоўчым этапам для ўсвядомленага выбару вучнямі ўзроўню асноўнай адукацыі з улікам уласнай індывідуальнасці для працягу адукацыі па завяршэнні навучання і выхавання на II ступені агульнай сярэдняй адукацыі, які арыентаваны:

на выяўленне інтарэсаў, схільнасцей і здольнасцей вучняў;

аказанне псіхолага-педагагічнай дапамогі вучням у выбары вучэбных прадметаў для іх вывучэння на павышаным узроўні ў VIII–IX класах, факультатыўных заняткаў, профілю адукацыйнай праграмы дадатковай адукацыі дзяцей і моладзі;

фарміраванне ў вучняў унутранай патрэбы і гатоўнасці да свядомага выбару сферы працоўнай дзейнасці, умення суадносіць свае інтарэсы і здольнасці з патрабаваннямі, якія ставяцца выбранай сферай працоўнай дзейнасці;

развіццё ў вучняў пазнавальных інтарэсаў і пазнавальнай актыўнасці, крэатыўнасці, здольнасці да прыняцця рашэнняў у нестандартных сітуацыях, неабходных для працоўнай мабільнасці.

*Акцэнтуем увагу*, што ў адпаведнасці з пастановай Міністэрства адукацыі Рэспублікі Беларусь ад 15.04.2025 № 75 «Аб тыпавых вучэбных планах агульнай сярэдняй адукацыі» ў VIII і IX класах базавай школы, сярэдняй школы, сярэдняй школы-інтэрната для дзяцей-сірот і дзяцей, якія засталіся без апекі бацькоў, гімназій прадугледжана магчымасць вывучэння вучэбных прадметаў на павышаным узроўні. Пры гэтым, як і ў папярэднія гады, для вывучэння на павышаным узроўні асобных вучэбных прадметаў колькасць вучэбных гадзін можа быць павялічана не больш чым на 2 гадзіны за кошт вучэбных гадзін кампанента ўстановы адукацыі вучэбнага плана УАСА без павелічэння максімальна дапушчальнага аб’ёму вучэбнай нагрузкі на тыдзень на аднаго вучня і ў межах агульнай колькасці вучэбных гадзін, што фінансуюцца з бюджэту.

Рэкамендацыі па арганізацыі вывучэння на павышаным узроўні вучэбных прадметаў у VIII і IX класах размешчаны на нацыянальным адукацыйным партале: [*https://adu.by*](https://adu.by)*/* [*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. V–XI класы*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy.html)*.*

З мэтай стварэння ўмоў для фарміравання гатоўнасці да прафесійнага самавызначэння, станоўчага эмацыянальнага стаўлення да будучай прафесійнай дзейнасці, аказання інфармацыйнай падтрымкі вучням у выбары сферы будучай прафесійнай дзейнасці рэкамендуем выкарыстоўваць наступныя вучэбныя праграмы факультатыўных заняткаў у VIII і IX класах: «Прафесія маёй мары», «Турызм», «Юны пагранічнік», «Асновы экалогіі і прафесійная будучыня». У 2025 годзе зацверджаны новыя вучэбныя праграмы факультатыўных заняткаў прафарыентацыйнай накіраванасці: «Уводзіны ў прафесію журналіста» для VIII–IX класаў, «Асновы кіравання квадракоптарам» для VIII (IX) класа, «Свет сельскай гаспадаркі» для VII–IX класаў.

Для работы з высокаматываванымі вучнямі можна выкарыстоўваць вучэбныя праграмы факультатыўных заняткаў для VIII (ІХ, Х) класа ўстаноў адукацыі, якія рэалізуюць адукацыйныя праграмы агульнай сярэдняй адукацыі: «У свеце архітэктуры і дызайну: выбіраем прафесію», «Асновы інжынерна-тэхнічнай творчасці», «Займальная робататэхніка», «Асновы рацыянальнага прыродакарыстання і аховы прыродных рэсурсаў», «Сучасныя камп’ютарныя тэхналогіі: ад гульні да прафесіі».

Названыя вучэбныя праграмы размешчаны на нацыянальным адукацыйным партале: *<https://adu.by>/* [*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя праграмы факультатыўных заняткаў прафесійнай накіраванасці*](https://adu.by/ru/homeru/obrazovatelnyj-protsess/obshchee-srednee-obrazovanie/doprofessionalnaya-i-professionalnaya-podgotovka.html).

Для вучняў IX класа, якія жадаюць працягнуць адукацыю па тэхнічных спецыяльнасцях на ўзроўнях прафесійна-тэхнічнай і сярэдняй спецыяльнай адукацыі, рэкамендуем арганізаваць факультатыўныя заняткі, накіраваныя на павышэнне іх графічнай адукаванасці, па вучэбнай праграме «Тэхнічная графіка», зацверджанай пастановай Міністэрства адукацыі Рэспублікі Беларусь ад 26.06.2020 № 164, з выкарыстаннем падручніка: *Вінаградаў* *В. Н.* Чарчэнне: падручнік для 9 кл. устаноў агул. сярэд. адукацыі з беларус. мовай навучання / В. Н. Вінаградаў. – Мінск : Нацыянальны інстытут адукацыі, 2014. – 216 с. (*Виноградов В. Н.* Черчение: учебник для 9 кл. учреждений общ. сред. образования с рус. яз. обучения / В. Н. Виноградов. – Минск : Национальный институт образования, 2014. – 216 с.).

Вучэбная праграма факультатыўных заняткаў і падручнік размешчаны на нацыянальным адукацыйным партале: [*https://adu.by*](https://adu.by)*/* [*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя праграмы факультатыўных заняткаў прафесійнай накіраванасці*](https://adu.by/ru/homeru/obrazovatelnyj-protsess/obshchee-srednee-obrazovanie/doprofessionalnaya-i-professionalnaya-podgotovka.html).

**6.2. Профільнае навучанне.** На III ступені агульнай сярэдняй адукацыі могуць стварацца профільныя класы (групы) прафесійнай накіраванасці, у якіх змест профільных вучэбных прадметаў, факультатыўных заняткаў звязаны з пэўным відам прафесійнай дзейнасці.

*Акцэнтуем увагу*, што прыём у профільныя класы (групы) прафесійнай накіраванасці рэгламентуецца Правіламі прыёму (залічэння) асоб для атрымання агульнай сярэдняй адукацыі ў сярэдніх школах, Правіламі прыёму (залічэння) асоб для атрымання агульнай сярэдняй адукацыі ў гімназіях, зацверджанымі пастановай Міністэрства адукацыі Рэспублікі Беларусь ад 17.08.2022 № 269 (у рэдакцыі пастаноў Міністэрства адукацыі ад 05.04.2024 № 39, ад 25.02.2025 № 46).

Вучэбныя праграмы факультатыўных заняткаў, змест якіх звязаны з пэўным відам прафесійнай дзейнасці, размешчаны на нацыянальным адукацыйным партале: [*https://adu.by*](https://adu.by)*/* [*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя праграмы факультатыўных заняткаў прафесійнай накіраванасці*](https://adu.by/ru/homeru/obrazovatelnyj-protsess/obshchee-srednee-obrazovanie/doprofessionalnaya-i-professionalnaya-podgotovka.html)*.*

*Звяртаем увагу*, што з мэтай павышэння якасці прафарыентацыйных мерапрыемстваў у профільных класах прафесійнай накіраванасці неабходна забяспечыць замацаванне за УАСА, у якіх функцыянуюць такія класы, рэгіянальных устаноў вышэйшай адукацыі, прамысловых прадпрыемстваў, арганізацый аграпрамысловага комплексу (АПК). Праграмамі ўзаемадзеяння павінна быць прадугледжана правядзенне заняткаў на базе ўстаноў вышэйшай адукацыі, наведванне ўстаноў вышэйшай адукацыі, прамысловых прадпрыемстваў, арганізацый АПК у межах мерапрыемстваў шостага школьнага дня (4-я субота месяца).

Пастановай Савета Міністраў Рэспублікі Беларусь ад 21.03.2024 № 197 устаноўлены пералік прафесій, на якія выпускнікі класаў (груп) педагагічнай, аграрнай, ваенна-патрыятычнай, спартыўна-педагагічнай, інжынернай накіраванасці могуць паступаць без уступных іспытаў.

**6.3. Прафесійная падрыхтоўка.** Арганізацыя адукацыйнага працэсу ў X–XI базавых класах пры навучанні па адукацыйнай праграме прафесійнай падрыхтоўкі рабочых (служачых) у межах вучэбнага прадмета «Працоўнае навучанне» ў 2025/2026 навучальным годзе рэгулюецца загадам Міністра адукацыі Рэспублікі Беларусь ад 15 красавіка 2025 г. № 170 (у рэдакцыі загада Міністра адукацыі ад 07.05.2025 № 211) «Аб арганізацыі адукацыйнага працэсу па праграме прафесійнай падрыхтоўкі рабочых (служачых) у X (XI)–XI (XII) класах устаноў агульнай сярэдняй і спецыяльнай адукацыі».

Комплексную метадычную падтрымку ўсім удзельнікам адукацыйнага працэсу пры навучанні вучняў X–XI базавых класаў па адукацыйнай праграме прафесійнай падрыхтоўкі рабочых (служачых) у межах вучэбнага прадмета «Працоўнае навучанне» забяспечвае ўстанова адукацыі «Рэспубліканскі інстытут прафесійнай адукацыі» *(*[*http://ripo.by*](http://ripo.by)*/* [*Галоўная / Дапрафесійная і прафесійная падрыхтоўка школьнікаў*](https://ripo.by/index.php?id=3349)*).*

**АКТУАЛЬНЫЯ МЕТАДЫ НАВУЧАННЯ І ВЫХАВАННЯ,   
ФОРМЫ АРГАНІЗАЦЫІ АДУКАЦЫЙНАГА ПРАЦЭСУ**

**7. Рэалізацыя выхаваўчага патэнцыялу вучэбных прадметаў.**

*Звяртаем увагу*, што Дырэктывай Прэзідэнта Рэспублікі Беларусь ад 09.04.2025 № 12 «Аб рэалізацыі асноў ідэалогіі беларускай дзяржавы» зацверджаны асновы ідэалогіі беларускай дзяржавы. Адукацыя вызначана адной з прыярытэтных сфер, у якіх ідэалагічная работа знаходзіцца пад асаблівым кантролем дзяржавы.

Рэалізацыя ў адукацыйным працэсе выхаваўчага патэнцыялу вучэбных прадметаў павінна быць накіравана на вырашэнне асноўных задач ідэалагічнай работы, сярод якіх – прапаганда дасягненняў Рэспублікі Беларусь, выхаванне патрыятызму, гатоўнасці абараняць інтарэсы дзяржавы, яе канстытуцыйны лад і тэрытарыяльную цэласнасць; стымуляванне актыўнага ўдзелу ў захаванні гістарычнай памяці і нацыянальных каштоўнасцей; павышэнне прававой, палітычнай, асабістай культуры і сацыяльнай адказнасці; выхаванне маральна-псіхалагічных якасцей, якія матывуюць на рашэнне задач паспяховага развіцця краіны.

Пры фармулёўцы выхаваўчых задач вучэбных заняткаў варта арыентавацца на асобасныя адукацыйныя вынікі, адлюстраваныя ў адукацыйных стандартах і вучэбных праграмах па вучэбным прадмеце. Звяртаем увагу, што рэалізацыя выхаваўчага патэнцыялу вучэбнага прадмета павінна ажыццяўляцца на кожных вучэбных занятках і знаходзіць адлюстраванне ў змесце вучэбнага матэрыялу (заданнях, задачах, прыкладах, ілюстрацыйным і іншым матэрыяле). Так, варта знаходзіць магчымасці для ўключэння ў адукацыйны працэс па вучэбным прадмеце **нацыянальнага кампанента і гістарычнага кантэнту:** культурна-гістарычных даведак, інфармацыі, якія дэманструюць уклад беларускіх навукоўцаў, дзеячаў мастацтва, культуры, спорту і інш. у развіццё нашай краіны і сусветнай цывілізацыі; фактаў пра беларускую эканоміку, сацыяльную сферу, навуку і культуру, якія падкрэсліваюць дасягненні краіны і яе патэнцыял.

Для выхавання гарманічнай асобы неабходна актывізаваць **эмацыянальную сферу вучняў**. Выкарыстанне артэфактаў культурнай спадчыны, мастацкіх твораў, яркіх вобразаў выклікае эстэтычны водгук, вучыць суперажываць, спрыяе ўзбагачэнню духоўнага свету, фарміруе ў вучняў імкненне да стварэння і гонар за Радзіму. Натхняюць гісторыі поспеху і мужнасці, стойкасці і адданасці, любові і дабрыні, увасобленыя ў мастацкіх творах, фарміруюць імкненне да стваральнага ўдзелу ў жыцці краіны і ўвасабленню ўласных творчых ідэй.

Улічваючы вялікі **выхаваўчы патэнцыял экскурсій**, значную колькасць экскурсійных аб’ектаў і турыстычных маршрутаў мясцовага значэння, неабходна працягнуць работу ў гэтым напрамку. Пры выбары маршруту мэтазгодна выкарыстоўваць пералік экскурсійных аб’ектаў і турыстычных маршрутаў, якія рэкамендуюцца для наведвання вучнямі ў межах правядзення вучэбных, факультатыўных заняткаў, пазакласных мерапрыемстваў з улікам зместу вучэбных праграм па вучэбных прадметах, якія размешчаны на нацыянальным адукацыйным партале: *https://adu.by/* [*Галоўная / Адукацыйны працэс. 2025/2026 навучальны год / Агульная сярэдняя адукацыя / Метадычныя рэкамендацыі, указанні.*](https://adu.by/ru/homeru/obrazovatelnyj-protsess/obshchee-srednee-obrazovanie/metodicheskie-rekomendatsii-ukazaniya.html)

Ключавым напрамкам выхаваўчай работы на вучэбных занятках застаецца **захаванне гістарычнай памяці, зварот да тэмы генацыду беларускага народа ў гады Вялікай Айчыннай вайны і пасляваенны перыяд**з мэтай фарміравання ў вучняў глыбокага разумення маштабу трагедыі і недапушчальнасці паўтарэння падобнага ў будучыні.

У 2025/2026 навучальным годзе для эфектыўнай рэалізацыі выхаваўчага патэнцыялу ўрока, фарміравання ў вучняў каштоўнаснага стаўлення да гісторыі і культуры Беларусі, пачуцця грамадзянскай адказнасці і гатоўнасці да стваральнай дзейнасці на карысць краіны рэкамендуецца пераасэнсаваць традыцыйныя падыходы і актыўна выкарыстоўваць разнастайныя тэхналогіі, метады, лічбавыя інструменты.

Так, арганізацыя праектнай дзейнасці, уключаючы прымяненне VR/AR (віртуальная і дапоўненая рэальнасць), лічбавых архіваў, штучнага інтэлекту, элементаў гейміфікацыі, накіраванай на стварэнне / распрацоўку віртуальных экскурсій, інтэрактыўных карт, адукацыйнага кантэнту (уласныя відэаролікі, падкасты), прэзентацый і іншых прадуктаў праектнай дзейнасці, прысвечаных важным гістарычным падзеям, культурным з’явам і сацыяльным пытанням, дасягненням навукі ў розных галінах, будзе спрыяць выхаванню творчай, актыўнай, дзейнаснай асобы.

Дыскусійныя пляцоўкі, круглыя сталы, дэбаты на актуальныя тэмы, звязаныя з вывучэннем гісторыі свайго рэгіёна, біяграфій славутых землякоў, пытанняў экалогіі і добраўпарадкавання, дазволяць вучням развіваць навыкі супрацоўніцтва, крытычнага мыслення, умення аргументаваць свой пункт гледжання і паважаць чужое меркаванне, фарміраваць якасці грамадзяніна і патрыёта.

Выкарыстанне гульнявых тэхналогій (квэсты, віктарыны, ролевыя гульні) будзе спрыяць фарміраванню каманднага духу, пачуцця калектыўнай адказнасці; тэхналогія развіцця крытычнага мыслення дазволіць навучыць вучняў аналізаваць інфармацыю, выяўляць супярэчнасці, фармуляваць уласнае меркаванне, аргументаваць яго на аснове фактаў, супрацьстаяць неправеранай інфармацыі і фэйкам.

*Звяртаем увагу*, што педагагічны работнік, які з’яўляецца прыкладам грамадзянскай адказнасці, патрыятызму і любові да сваёй краіны, сваім асабістым стаўленнем да гісторыі і культуры Беларусі, актыўным удзелам у жыцці грамадства, прафесіяналізмам і адданасцю сваёй справе выхоўвае вучняў, у першую чаргу, асабістым прыкладам.

**8. Аб правядзенні нацыянальнага даследавання якасці адукацыі** З 2023 года ў Беларусі праводзіцца Нацыянальнае даследаванне якасці адукацыі (далей – НДЯА), накіраванае на дыягностыку сфарміраванасці функцыянальнай адукаванасці вучняў. У лістападзе–снежні 2025 года плануецца правядзенне рэпетыцыйнага НДЯА, асноўнай мэтай якога з’яўляецца падрыхтоўка вучняў да маштабнага даследавання ў 2026 годзе.

Інфармацыя (навукова-метадычныя публікацыі па пытаннях фарміравання і ацэнкі функцыянальнай адукаванасці, памяткі для вучняў і бацькоў, трэніровачныя заданні НДЯА і іншае) размешчана на нацыянальным адукацыйным партале: [*https://adu.by*](https://adu.by)*/* [*Галоўная / Нацыянальнае даследаванне якасці адукацыі*](https://adu.by/ru/pedagogam/natsionalnoe-issledovanie-kachestva-obrazovaniya-niko.html). Выканаць трэніровачныя заданні можна на платформе *https://niko.unibel.by.*

*Інфармуем*, што асаблівасці фарміравання і развіцця функцыянальнай адукаванасці вучняў пры вывучэнні зместу вучэбных прадметаў, рэкамендаваныя метады навучання і выхавання выкладзены ў дадатках  
1–22 да гэтага пісьма.

Падрыхтавана серыя вучэбна-метадычных комплексаў (ВМК) факультатыўных заняткаў **па фарміраванні функцыянальнай адукаванасці** вучняў з дапамогай арганізацыі праектнай дзейнасці пры вывучэнні вучэбных прадметаў гуманітарнай, гісторыка-грамадазнаўчай і сацыякультурнай, матэматычнай і прыродазнаўча-навуковай адукацыі. Вучэбна-метадычныя комплексы размешчаны на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. I–IV класы / Вучэбна-метадычныя комплексы факультатыўных заняткаў па фарміраванні функцыянальнай адукаванасці вучняў  
II–IV класаў*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-i-iv-klassy/uchebno-metodicheskie-kompleksy-fakultativnykh-zanyatij-po-formirovaniyu-funktsionalnoj-gramotnosti-uchashchikhsya-iii-iv-klassov.html);[*Вучэбныя прадметы. V–XI класы /* *Вучэбна-метадычныя комплексы факультатыўных заняткаў па фарміраванні функцыянальнай адукаванасці вучняў*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy/uchebno-metodicheskie-kompleksy-fakultativnykh-zanyatij-po-formirovaniyu-funktsionalnoj-gramotnosti-uchashchikhsya-v-xi-klassov.html)*.*

**НАВУКОВА-МЕТАДЫЧНАЕ ЗАБЕСПЯЧЭННЕ**

**9. Вучэбна-праграмная дакументацыя адукацыйных праграм агульнай сярэдняй адукацыі**

**9.1. Распрацоўка вучэбных планаў устаноў адукацыі, якія рэалізуюць адукацыйныя праграмы агульнай сярэдняй адукацыі.** Установы адукацыі, якія рэалізуюць адукацыйныя праграмы агульнай сярэдняй адукацыі, распрацоўваюць вучэбны план на 2025/2026 навучальны год на аснове тыпавых вучэбных планаў для ўсіх відаў устаноў агульнай сярэдняй адукацыі, зацверджаных пастановай Міністэрства адукацыі Рэспублікі Беларусь ад 15.04.2025 № 75 «Аб тыпавых вучэбных планах агульнай сярэдняй адукацыі».

УАСА, у якіх створаны вячэрнія класы, пры распрацоўцы вучэбнага плана на 2025/2025 навучальны год для вячэрніх класаў выкарыстоўваюць частку тыпавога вучэбнага плана, што датычыцца вячэрніх класаў, з улікам формы атрымання адукацыі і асаблівасцей адукацыйнага працэсу ў вячэрніх класах, арганізацыі сесій.

УАСА, якія арганізуюць адукацыйны працэс дома, у арганізацыях аховы здароўя, санаторна-курортных і аздараўленчых арганізацыях, для вучняў у перыяд удзелу іх у спартыўных мерапрыемствах па-за месцам знаходжання ўстаноў адукацыі, у якіх яны навучаюцца, для вучняў, якія ўтрымліваюцца пад вартай у следчых ізалятарах, папраўчых установах, пры распрацоўцы адпаведнага вучэбнага плана выкарыстоўваюць тыпавы вучэбны план сярэдняй школы.

Універсітэты, якія рэалізуюць адукацыйную праграму сярэдняй адукацыі, пры распрацоўцы вучэбнага плана выкарыстоўваюць тыпавы вучэбны план ліцэя.

Акцэнтуем увагу **на прыняты тыпавы вучэбны план ліцэя**, які забяспечвае варыянты рэалізацыі адукацыйнай праграмы сярэдняй адукацыі на аснове дыферэнцыяцыі яе зместу з улікам адукацыйных патрэб і інтарэсаў вучняў ліцэяў.

*Інфармуем,* што рэкамендаванае размеркаванне вучэбных гадзін па тэмах для вывучэння зместу вучэбных прадметаў на базавым і павышаным узроўнях у ліцэях, а таксама колькасць кантрольных работ у пісьмовай форме выкладзены ў дадатках 2–6, 8–14, 20 і 21 да гэтага пісьма.

**9.2. Вучэбныя праграмы па вучэбных прадметах пры рэалізацыі адукацыйных праграм агульнай сярэдняй адукацыі.** Пры рэалізацыі адукацыйных праграм агульнай сярэдняй адукацыі выкарыстоўваюцца вучэбныя праграмы па вучэбных прадметах, зацверджаныя Міністэрствам адукацыі ў 2025 годзе;

вучэбныя праграмы па вучэбных прадметах, змест якіх накіраваны на развіццё здольнасцей вучняў у галіне асобных відаў мастацтваў, зацверджаныя Міністэрствам культуры.

Вучэбныя праграмы па ўсіх вучэбных прадметах для кожнага класа, у тым ліку па вучэбных прадметах, змест якіх накіраваны на развіццё здольнасцей вучняў у галіне асобных відаў мастацтваў, размешчаны на нацыянальным адукацыйным партале: *<https://adu.by>/ [Галоўная / Адукацыйны працэс. 2024/2025 навучальны год / Агульная сярэдняя адукацыя / Вучэбныя прадметы. I–IV класы](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-i-iv-klassy.html);* [*Вучэбныя прадметы.  
V–XI класы*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy.html)*;* [*Вучэбныя праграмы па вучэбных прадметах для гімназій – каледжаў мастацтваў, змест якіх накіраваны на развіццё здольнасцей вучняў у галіне асобных відаў мастацтваў*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-programmy-fakultativnykh-zanyatij-dlya-gimnazij-kolledzhej-iskusstv.html)*.*

*Звяртаем увагу,* што з 1 верасня 2025 г. абноўленыя (новыя) вучэбныя праграмы па вучэбных прадметах, новыя (абноўленыя) вучэбныя праграмы для правядзення факультатыўных заняткаў на нацыянальным прававым Інтэрнэт-партале ([*https://pravo.by*](https://pravo.by)*)* размяшчацца не будуць.

Новыя (абноўленыя) вучэбныя праграмы будуць размяшчацца на нацыянальным адукацыйным партале: *https://adu.by/* [*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-i-iv-klassy.html)*;* [*Вучэбныя прадметы.  
V–XI класы*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy.html)*.*

Звесткі аб зацвярджэнні новых вучэбных праграм будуць даводзіцца да галоўных упраўленняў адукацыі (па адукацыі) аблвыканкамаў, камітэта па адукацыі Мінгарвыканкама інфармацыйнымі пісьмамі Міністэрства адукацыі.

**9.3. Вучэбныя выданні.** Пералікі падручнікаў, вучэбных дапаможнікаў, якія выкарыстоўваюцца ў адукацыйным працэсе ў 2025/2026 навучальным годзе, размешчаны на нацыянальным адукацыйным партале: [*https://adu.by*](https://adu.by)*/* [*Галоўная / Адукацыйны працэс. 2025/2026 навучальны год / Агульная сярэдняя адукацыя / Пералікі вучэбных выданняў*](https://adu.by/ru/homeru/obrazovatelnyj-protsess/obshchee-srednee-obrazovanie/perechni-uchebnykh-izdanij.html).

Рэкамендацыі па рабоце з падручнікамі, вучэбнымі дапаможнікамі размешчаны на нацыянальным адукацыйным партале: *<https://adu.by/>* [*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-i-iv-klassy.html)*;* [*Вучэбныя прадметы. V–XI класы*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy.html)*.*

З мэтай рэалізацыі выхаваўчага патэнцыялу вучэбных прадметаў, фарміравання ў вучняў асобасных і метапрадметных кампетэнцый рэкамендуецца выкарыстоўваць у адукацыйным працэсе дапаможнікі серый «Вучымся вучыцца», «Вучымся думаць і дзейнічаць», якія змяшчаюць дыдактычныя і дыягнастычныя матэрыялы для вучняў і метадычныя рэкамендацыі для настаўнікаў. Гэтыя дапаможнікі распрацаваны на аснове кампетэнтнаснага падыходу, маюць практыка-арыентаваную накіраванасць і нацэлены на выхаванне актыўнай грамадзянскай і жыццёвай пазіцыі вучняў. Дапаможнікі распрацаваны ў адпаведнасці з дзеючымі вучэбнымі праграмамі з улікам актуальных патрабаванняў да вынікаў вучэбнай дзейнасці вучняў.

У дадатак да падручнікаў і вучэбных дапаможнікаў па кожным вучэбным прадмеце маюцца вучэбна-метадычныя дапаможнікі для настаўнікаў, а таксама выданні для вучняў, якія **не з’яўляюцца абавязковымі. Зместу падручнікаў (вучэбных дапаможнікаў) дастаткова для поўнага засваення вучэбных праграм**. Рашэнне аб мэтазгоднасці выкарыстання дадатковых выданняў для вучняў прымаецца настаўнікам-прадметнікам з улікам запытаў вучняў, а таксама іх гатоўнасці выкарыстоўваць дадатковыя выданні на ўроку або пры выкананні дамашняга задання.

Звяртаем асаблівую ўвагу, **што практыкумы, рабочыя сшыткі на друкаванай аснове не з’яўляюцца абавязковымі для выкарыстання ўсімі вучнямі, за выключэннем рабочага сшытка па матэматыцы для вучняў I класа. Настаўнік не мае права патрабаваць ад вучняў, законных прадстаўнікоў непаўналетніх вучняў набыцця рабочых сшыткаў на друкаванай аснове.**

**9.4. Вучэбныя праграмы факультатыўных заняткаў.** *Нагадваем,* што факультатыўныя заняткі праводзяцца з выкарыстаннем вучэбных праграм, распрацаваных і зацверджаных у адпаведнасці з патрабаваннямі, вызначанымі ў пунктах 9 і 11 артыкула 163 Кодэкса.

Рэкамендуем таксама выкарыстоўваць у адукацыйным працэсе вучэбныя праграмы факультатыўных заняткаў, змест якіх накіраваны на вывучэнне гістарычных, геаграфічных, сацыяльна-эканамічных, культурных асаблівасцей рэгіёнаў Рэспублікі Беларусь.

Інфармуем, што дадаткова да асобных вучэбных праграм факультатыўных заняткаў выдадзены дапаможнікі для вучняў і настаўнікаў, якія выкарыстоўваюцца ў адукацыйным працэсе пры правядзенні факультатыўных заняткаў у комплексе (далей – кампаненты вучэбна-метадычнага комплексу (ВМК) для факультатыўных заняткаў).

Кампаненты асобных ВМК для факультатыўных заняткаў размешчаны на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. I–IV класы*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-i-iv-klassy.html)*;* [*Вучэбныя прадметы. V–XI класы*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy.html)*.*

**9.5**. **Вучэбна-метадычная дакументацыя.** У 2025/2026 навучальным годзе ў адукацыйным працэсе выкарыстоўваецца вучэбна-метадычная дакументацыя (метадычныя ўказанні, метадычныя рэкамендацыі, інструктыўна-метадычныя пісьмы, іншыя дакументы), размешчаная на нацыянальным адукацыйным партале: [*https://adu.by/*](https://adu.by/)[*Галоўная / Адукацыйны працэс. 2025/2026 навучальны год / Агульная сярэдняя адукацыя*](https://adu.by/ru/homeru/obrazovatelnyj-protsess/obshchee-srednee-obrazovanie.html).

**9.6.** **Патрабаванні да правядзення кантрольных работ.** *Звяртаем увагу* на наступныя патрабаванні да правядзення кантрольных работ, устаноўленыя ў частцы другой пункта 67 ССЭП.

Кантрольныя работы павінны праводзіцца ў адпаведнасці з графікам, зацверджаным кіраўніком (намеснікам кіраўніка) УАСА, не больш чым па адным вучэбным прадмеце на дзень у адным класе.

Забараняецца правядзенне кантрольных работ:

на апошняй вучэбнай гадзіне дня;

у апошні дзень вучэбнага тыдня (пятніцу) у I–IV класах;

пасля трэцяй вучэбнай гадзіны ў апошні дзень вучэбнага тыдня ў V–XI класах.

**9.7**.**Дадатковыя рэсурсы.** Пры арганізацыі адукацыйнага працэсу рэкамендуем выкарыстоўваць адзіны інфармацыйна-адукацыйны рэсурс – [*https://eior.by*](https://eior.by)*.* Яго прызначэнне – падтрымка вучняў, якія атрымліваюць агульную сярэднюю адукацыю ў адпаведнасці з індывідуальным вучэбным планам, а таксама вучняў, якія па ўважлівых прычынах часова не могуць наведваць установу адукацыі.

Карысную інфармацыю можна знайсці на нацыянальным адукацыйным партале ў раздзеле «Электронныя адукацыйныя рэсурсы»: [*https://adu.by/*](https://adu.by/)[*Галоўная / Электронныя адукацыйныя рэсурсы*](https://e-vedy.adu.by/).

**10**. **Забеспячэнне комплекснай інфармацыйна-прававой падтрымкі ўдзельнікам адукацыйнага працэсу нацыянальным адукацыйным парталам *(***[***https://adu.by***](https://adu.by)***)***

Рэкамендуем выкарыстоўваць матэрыялы наступных раздзелаў нацыянальнага адукацыйнага партала:

**«Адукацыйны працэс»** (размешчаны адукацыйныя стандарты агульнай сярэдняй адукацыі, тыпавыя вучэбныя планы агульнай сярэдняй адукацыі, вучэбныя праграмы па вучэбных прадметах, вучэбныя праграмы факультатыўных заняткаў, пералікі вучэбных выданняў, вучэбна-метадычная дакументацыя, іншыя актуальныя матэрыялы): [*https://adu.by/*](https://adu.by/)[*Галоўная / Адукацыйны працэс. 2025/2026 навучальны год*](https://adu.by/ru/homeru/obrazovatelnyj-protsess.html);

**«Профільнае навучанне»** (размешчаны вучэбна-метадычныя матэрыялы для вывучэння вучэбных прадметаў на павышаным узроўні ў X–XI класах): [*http://profil.adu.by*](http://profil.adu.by);

«**Школа алімпіяднага руху**» (уключае раздзелы: *«Рэспубліканская алімпіяда па вучэбных прадметах»*, у якім размешчаны заданні трэцяга і заключнага этапаў Рэспубліканскай алімпіяды па 19 вучэбных прадметах, якія прапаноўваліся ўдзельнікам алімпіяды з 2020/2021 па 2024/2025 навучальныя гады; *«Вочна-дыстанцыйная школа алімпіяднага руху»,* які змяшчае банк даных заданняў дыстанцыйных вучэбных змен па вучэбных прадметах «Астраномія», «Біялогія», «Геаграфія», «Інфарматыка», «Матэматыка», «Фізіка», «Хімія», а таксама відэаразборы рашэнняў вучэбных заданняў): [*https://adu.by/*](https://adu.by/)[*Галоўная / Школа алімпіяднага руху*](https://adu.by/ru/component/content/article/shkola-olimpiadnogo-dvizheniya.html?catid=2&Itemid=101);

**«Абмяркоўваем вучэбныя праграмы, вучэбныя дапаможнікі»**(прадастаўлена магчымасць задаць пытанне аўтарам вучэбных дапаможнікаў і спецыялістам, а таксама пакінуць канкрэтныя прапановы па ўдасканаленні зместу вучэбных дапаможнікаў і вучэбных праграм): [*https://adu.by/*](https://adu.by/)[*Галоўная / Абмяркоўваем вучэбныя праграмы, вучэбныя дапаможнікі*](https://adu.by/ru/pedagogam/obsuzhdaem-uchebnye-programmy-uchebnye-posobiya.html);

**«Рэспубліканскі маніторынг якасці адукацыі»** (прадстаўлены інструктыўна-метадычныя і дыягнастычныя матэрыялы для арганізацыі і правядзення маніторынгавых даследаванняў якасці адукацыі, вынікі праведзеных маніторынгавых даследаванняў, рэкамендацыі па павышэнні якасці адукацыі): *<https://adu.by/>* [*Галоўная / Інфармацыя для педагогаў / Рэспубліканскі маніторынг якасці адукацыі*](https://adu.by/ru/pedagogam/respublikanskij-monitoring-kachestva-obrazovaniya.html);

**«****Выніковыя і ўступныя іспыты»**(размешчаны нарматыўныя прававыя дакументы, экзаменацыйныя білеты, метадычныя матэрыялы для падрыхтоўкі і правядзення выніковых іспытаў па завяршэнні навучання і выхавання на II ступені агульнай сярэдняй адукацыі, у тым ліку ў парадку экстэрнату, уступных іспытаў ва ўстановы адукацыі для атрымання агульнай і спецыяльнай вышэйшай адукацыі і (або) сярэдняй спецыяльнай адукацыі): [*https://adu.by*/](https://adu.by/) [*Галоўная / Інфармацыя для педагогаў / Выніковыя і ўступныя іспыты*](https://adu.by/ru/pedagogam/ekzameny.html);

**модуль «Вялікая Айчынная вайна»** (размешчаны каментарыі да вывучэння модуля «Вялікая Айчынная вайна», каляндарна-тэматычнае планаванне, вучэбныя праграмы факультатыўных заняткаў і дадатковыя матэрыялы):[*https://adu.by/*](https://adu.by/) [*Галоўная / Модуль «Вялікая Айчынная вайна»*](https://adu.by/ru/pedagogam/uchebnyj-modul-velikaya-otechestvennaya-vojna?format=html);

**«Сацыяльна-педагагічная падтрымка і аказанне псіхалагічнай дапамогі»**(размешчаны нарматыўныя прававыя акты, праграмна-плануючая дакументацыя, інструктыўна-метадычныя матэрыялы, вучэбна-метадычная літаратура): [*https://adu.by/*](https://adu.by/)[*Галоўная / Адукацыйны працэс. 2025/2026 навучальны год / Агульная сярэдняя адукацыя / Сацыяльна-педагагічная і псіхалагічная служба ўстановы адукацыі*](https://adu.by/ru/homeru/obrazovatelnyj-protsess/sotsialno-pedagogicheskaya-i-psikhologicheskaya-sluzhba-uchrezhdeniya-obrazovaniya.html);

**«****Рэсурсныя цэнтры па здароўезберажэнні»** (змяшчае матэрыялы для рэалізацыі інфармацыйнага адукацыйнага праекта «Школа – тэрыторыя здароўя», распаўсюджвання перадавога вопыту па прафілактыцы захворванняў і захаванню здароўя вучняў з прыцягненнем усіх удзельнікаў адукацыйнага працэсу): [*https://adu.by/*](https://adu.by/)[*Галоўная / Рэсурсныя цэнтры па здароўезберажэнні*](https://adu.by/ru/component/content/article/zdorovesberezhenie-v-obrazovanii.html?catid=791&Itemid=101);

**«Прававая культура ўдзельнікаў адукацыйнага працэсу»** (уключае рубрыкі «Прававая адукаванасць удзельнікаў адукацыйнага працэсу», «Прафілактыка жорсткага абыходжання з дзецьмі / гвалту над дзецьмі», «Прафілактыка булінгу». Матэрыялы, размешчаныя ў гэтым раздзеле, накіраваны на фарміраванне пазітыўна й прававой свядомасці, прававых перакананняў і прававых паводзінаў вучняў, іх законных прадстаўнікоў, педагагічных работнікаў): [*https://adu.by/*](https://adu.by/)[*Галоўная / Інфармацыя для педагогаў / Прававая культура ўдзельнікаў адукацыйнага працэсу*](https://adu.by/ru/pedagogam/pravovaya-kultura-uchastnikov-obrazovatelnogo-protsessa.html).

**Інтэрнэт-рэсурсы, на якіх размешчана прававая інфармацыя**

|  |  |  |
| --- | --- | --- |
| Назва рэсурсу | Спасылка | Змест прававой тэматыкі |
| Нацыянальны прававы Інтэрнэт-партал | [https://pravo.by](https://pravo.by/) | З’яўляецца асноўным дзяржаўным інфармацыйным рэсурсам глабальнай камп’ютарнай сеткі Інтэрнэт у галіне права і прававой інфарматызацыі |
| Нацыянальны цэнтр заканадаўства і прававой інфармацыі Рэспублікі Беларусь | <https://center.gov.by> | Забяспечвае доступ да інфармацыйна-прававой сістэмы «Эталон-online». Прадстаўлены інфармацыя аб зборніку «Нацыянальны рэестр прававых актаў Рэспублікі Беларусь» і анатацыі да артыкулаў у часопісе «Право.by» |
| Інфармацыйна-пошукавая сістэма | [https://etalonline.by](https://etalonline.by/) | Уключае 18 тэматычных баз даных па галінах права. Інфармацыя прызначана для выкарыстання спецыялістамі розных сфер дзейнасці. Юрыдычныя тэрміны прадстаўлены ў структураваным выглядзе з адлюстраваннем асацыятыўных сувязей і суправаджаюцца нарматыўнымі азначэннямі |
| Дзіцячы прававы сайт | [https://mir.pravo.by](https://mir.pravo.by/) | Створаны для дзяцей і падлеткаў, дапаможа атрымаць юрыдычныя веды, адкажа на «дарослыя» пытанні, дасць параду ў складаных сітуацыях |
| Прававы форум Беларусі | [https://forumpravo.by](https://forumpravo.by/) | Прадстаўляе наведвальнікам магчымасць інтэрактыўных зносін па прававых пытаннях |
| Міністэрства па надзвычайных сітуацыях Рэспублікі Беларусь | [https://mchs.gov.by](https://mchs.gov.by/) | Змяшчае актуальную інфармацыю па пытаннях арганізацыі і ажыццяўлення дзейнасці ў сферы папярэджання і ліквідацыі надзвычайных сітуацый прыроднага і тэхнагеннага характару, грамадзянскай абароны, забеспячэння пажарнай, прамысловай, ядзернай і радыяцыйнай бяспекі, ліквідацыі наступстваў катастрофы на Чарнобыльскай АЭС |
| Міністэрства ўнутраных спраў Рэспублікі Беларусь | [http](https://www.mvd.gov.by/ru)s://mvd.gov.by | Змяшчае актуальную інфармацыю па пытаннях арганізацыі і ажыццяўлення дзейнасці ў сферы барацьбы са злачыннасцю, аховы грамадскага парадку, забеспячэння грамадскай бяспекі |
| Віртуальны цэнтр прававой інфармацыі Нацыянальнай бібліятэкі Беларусі | [https://vcpi.nlb.by](https://vcpi.nlb.by/) | Уяўляе сабой анлайн-службу Нацыянальнай бібліятэкі Беларусі, задачай якой з’яўляецца прадастаўленне даведак і бібліяграфічных кансультацый карыстальнікам інтэрнэту па выкананні запытаў прававой тэматыкі |

*Звяртаем увагу,* што на нацыянальным адукацыйным партале функцыянуе раздзел **«Арганізацыя выхавання»** *(*[*https://vospitanie.adu.by*](https://vospitanie.adu.by/)*)*, у якім размешчаны нарматыўныя прававыя акты і праграмна-плануючая дакументацыя выхавання, інструктыўна-метадычныя матэрыялы ў сферы выхавання, артыкулы па тэорыі і практыцы выхавання, вучэбна-метадычная літаратура па выхаванні, вучэбныя праграмы факультатыўных заняткаў выхаваўчай накіраванасці. Рэсурс уключае падраздзелы:

**«Бібліятэка адзіных урокаў»** (матрыцы і мультымедыйныя прэзентацыі для правядзення адзіных урокаў і ўрокаў Памяці): [*https://vospitanie.adu.by*/](https://vospitanie.adu.by/) [*Бібліятэка адзіных урокаў*](https://vospitanie.adu.by/organizatsiya-vospitaniya/edinie-uroki-uroki-pamyati.html);

**«Школа Актыўнага Грамадзяніна»** (матэрыялы для арганізацыі і правядзення мерапрыемстваў рэспубліканскага інфармацыйна-адукацыйнага праекта «ШАГ»:[*https://vospitanie.adu.by*/](https://vospitanie.adu.by/)[*Школа Актыўнага Грамадзяніна*](https://vospitanie.adu.by/shkola-aktivnogo-grazhdanina.html);

**«Я. Мая сям’я. Мая Радзіма»** (распрацоўкі тэматычных заняткаў вучэбнай праграмы «Я. Мая сям’я. Мая Радзіма»): [*https://vospitanie.adu.by*/](https://vospitanie.adu.by/)[*Тэматычныя заняткі для вучняў II–XI класаў «Я. Мая сям’я. Мая Радзіма»*](https://vospitanie.adu.by/component/content/article/tematicheskie-zanyatiya-dlya-uchashchikhsya-ii-xi-klassov-ya-moya-semya-moya-rodina.html?catid=41&Itemid=101);

**«Педагогу-арганізатару»** (нарматыўныя прававыя дакументы па арганізацыі работы педагога-арганізатара, інфармацыйна-метадычныя матэрыялы па педагагічным суправаджэнні дзейнасці ГА «БРПА», ГА «БРСМ» і іншае):[*https://vospitanie.adu.by/*](https://vospitanie.adu.by/)[*Педагогу-арганізатару*](https://vospitanie.adu.by/pedagogu-organizatoru.html);

**«Актуальныя практыкі і тэхналогіі выхавання»** (матэрыялы па эфектыўнай практыцы патрыятычнага выхавання падрастаючага пакалення ў сучасных умовах ва ўстановах адукацыі): *<https://vospitanie.adu.by/>* [*Актуальныя практыкі і тэхналогіі выхавання*](https://vospitanie.adu.by/component/content/article/aktualnye-praktiki-i-tekhnologii-vospitaniya.html?catid=22&Itemid=101);

**«Кіраўніку па ваенна-патрыятычным выхаванні»** (каталог рэсурсаў і матэрыялаў для кіраўніка па ваенна-патрыятычным выхаванні): [*https://vospitanie.adu.by/*](https://vospitanie.adu.by/)[*Кіраўніку па ваенна-патрыятычным выхаванні*](https://vospitanie.adu.by/rukovoditelyu-po-voenno-patrioticheskomu-vospitaniyu.html);

**«Бацькоўскі ўніверсітэт»** (метадычная дакументацыя па рэалізацыі праекта, інфармацыйна-метадычныя матэрыялы для правядзення заняткаў з бацькамі вучняў):[*https://vospitanie.adu.by/*](https://vospitanie.adu.by/)[*Бацькоўскі ўніверсітэт*](https://vospitanie.adu.by/roditelskij-universitet.html);

**«Выставы. Семінары»** (электронныя каталогі матэрыялаў, прадстаўленых на рэспубліканскіх выставах навукова-метадычнай літаратуры, педагагічнага вопыту і творчасці вучнёўскай моладзі): [*https://vospitanie.adu.by/*](https://vospitanie.adu.by/)[*Выставы. Семінары*](https://vospitanie.adu.by/organizatsiya-vospitaniya/vistavki-seminari.html);

**«Прафілактыка злачынстваў і правапарушэнняў сярод вучняў»** (інфармацыйна-метадычныя матэрыялы для правядзення класных гадзін, бацькоўскіх сходаў):[*https://vospitanie.adu.by/*](https://vospitanie.adu.by/)[*Прафілактыка злачынстваў і правапарушэнняў сярод вучняў*](https://vospitanie.adu.by/profilaktika-prestuplenij-i-pravonarushenij-sredi-obuchauschihsya.html)*,* іншае.

У раздзеле партала **«Электронная бібліятэка»** размешчаны:

электронныя версіі вучэбных дапаможнікаў для ўстаноў агульнай сярэдняй адукацыі і для ўстаноў спецыяльнай адукацыі, дапушчаных Міністэрствам адукацыі да выкарыстання ў адукацыйным працэсе ў 2025/2026 навучальным годзе *(*[*https://e-padruchnik.adu.by*](https://e-padruchnik.adu.by)*,* [*https://e-padruchnik-asabliva.adu.by*](https://e-padruchnik-asabliva.adu.by)*)*;

электронныя дадаткі да вучэбных дапаможнікаў па замежных мовах *(*[*https://lingvo.adu.by*](https://lingvo.adu.by)*)*; інфарматыцы *(*[*https://informatika6.adu.by*](https://informatika6.adu.by), [*https://informatika7.adu.by*](https://informatika7.adu.by), [*https://informatika8.adu.by*](https://informatika8.adu.by)*)*;

электронны адукацыйны рэсурс «Біялогія. 8 клас» *(*[*https://biologia8.adu.by*](https://biologia8.adu.by)*)*;

электронны сродак навучання «Палітычная карта свету» *(*[*https://maps.adu.by*](https://maps.adu.by)*)*;

электронныя вучэбныя выданні *(*[*https://adu.by/ru/component/content/article/elektronnye-uchebnye-izdaniya.html?catid=575&Itemid=101*](https://adu.by/ru/component/content/article/elektronnye-uchebnye-izdaniya.html?catid=575&Itemid=101)*)*.

Для арганізацыі адукацыйнага працэсу па вучэбных прадметах «Беларуская літаратура», «Русская литература» падрыхтаваны і размешчаны на нацыянальным адукацыйным партале электронныя хрэстаматыі:

для ІІ–ІV класаў электронныя хрэстаматыі для пазакласнага чытання *(*[*https://adu.by/*](https://adu.by/)[*Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. I–IV класы / Вучэбна-метадычнае забеспячэнне адукацыйнага працэсу па вучэбных прадметах*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-i-iv-klassy.html)*)*.

для IX–XI класаў электронныя хрэстаматыі для вывучэння мастацкіх твораў, прадугледжаных вучэбнай праграмай па вучэбным прадмеце ([*https://adu.by/*](https://adu.by/) *Галоўная / Адукацыйны працэс. 2025/2026 навучальны год / Агульная сярэдняя адукацыя / Вучэбныя прадметы. V–XI класы /* [*Беларуская літаратура*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy/belaruskaya-litaratura.html) *(*[*Русская литература*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy/russkaya-literatura.html)*) / Вучэбна-метадычнае забеспячэнне адукацыйнага працэсу па вучэбным прадмеце* [*«Беларуская літаратура»*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy/belaruskaya-litaratura.html) *(«*[*Русская литература*](https://adu.by/ru/homeru/obrazovatelnyj-protsess/obshchee-srednee-obrazovanie/uchebnye-predmety-v-xi-klassy/russkaya-literatura.html)*») да 2025/2026 навучальнага года)*.

*Звяртаем увагу* на раздзел нацыянальнага адукацыйнага партала **«Пыталіся – адказваем»** (тут можна задаць пытанне і атрымаць аператыўна адказ спецыяліста): [*https://adu.by/*](https://adu.by/)[*Галоўная / Пыталіся – адказваем*](https://adu.by/ru/roditelyam/sprashivali-otvechaem?format=html)*.*

**ПЛАНАВАННЕ ПА ВУЧЭБНЫМ ПРАДМЕЦЕ. ВЯДЗЕННЕ ПЛАНАВАЙ І ЎЛІКОВА-СПРАВАЗДАЧНАЙ ДАКУМЕНТАЦЫІ, КЛАСНАГА ЖУРНАЛА, ДЗЁННІКА ВУЧНЯ**

Інфармуем, што службовымі абавязкамі настаўніка, вызначанымі ў выпуску 28 Адзінага кваліфікацыйнага даведніка пасад служачых «Пасады служачых, занятых у адукацыі», зацверджанага пастановай Міністэрства працы і сацыяльнай абароны Рэспублікі Беларусь ад 29.07.2020 № 69 (у рэдакцыі ад 26.12.2024 № 111), прадугледжана вядзенне ўстаноўленай планавай і ўлікова-справаздачнай дакументацыі.

Згодна з пунктам 1 пастановы Міністэрства адукацыі Рэспублікі Беларусь ад 27.12.2017 № 164 «Аб устанаўленні пераліку дакументаў, абавязковых для вядзення асобнымі педагагічнымі работнікамі, і выключэння практыкі прыцягнення педагагічных работнікаў да выканання работ, якія не адносяцца да выканання іх працоўных функцый» (у рэдакцыі пастановы Міністэрства адукацыі ад 05.11.2024 № 143) настаўнік абавязаны весці каляндарна-тэматычнае планаванне (далей – КТП), паўрочнае планаванне (настаўнік без кваліфікацыйнай катэгорыі, настаўнік другой кваліфікацыйнай катэгорыі), апорную схему ўрока (настаўнік кваліфікацыйнай катэгорыі «настаўнік-метадыст», вышэйшай і першай кваліфікацыйнай катэгорыі), класны журнал, дзённікі вучняў.

Планаванне па вучэбным прадмеце ўключае ў сябе каляндарна-тэматычнае планаванне (на навучальны год), паўрочнае планаванне (на кожныя вучэбныя заняткі). Планаванне па вучэбным прадмеце афармляецца настаўнікам па сваім меркаванні на электронным або папяровым носьбіце (у друкаваным або рукапісным выглядзе).

*Інфармуем*, што на сайце Міністэрства адукацыі ([*https://edu.gov.by/ob-uporyadochenii-sbora-informatsii-i-deyatelnosti-pedagogicheskikh-rabotnikov*](https://edu.gov.by/ob-uporyadochenii-sbora-informatsii-i-deyatelnosti-pedagogicheskikh-rabotnikov)*)* створана рубрыка «Аб упарадкаванні збору інфармацыі і дзейнасці педагагічных работнікаў», у якой размешчаны нарматыўныя прававыя акты, якія ўстанаўліваюць пералік дакументаў, абавязковых для вядзення асобнымі педагагічнымі работнікамі, а таксама меры, накіраваныя на памяншэнне дакументазвароту ва ўстановах адукацыі, выключэння практыкі прыцягнення педагагічных работнікаў да выканання работ, якія не адносяцца да выканання іх працоўных функцый.

**11. Планаванне па вучэбным прадмеце**

Настаўнік распрацоўвае каляндарна-тэматычнае планаванне (далей – КТП) з улікам часу, адведзенага ў вучэбнай праграме на вывучэнне асобных тэм па адпаведным вучэбным прадмеце. Гэтае КТП зацвярджаецца кіраўніком установы адукацыі да пачатку навучальнага года.

Структурнымі элементамі **паўрочнага планавання** могуць быць: тэма ўрока; тып урока; арганізацыйная форма правядзення ўрока; мэты і задачы ўрока; абсталяванне, якое выкарыстоўваецца на ўроку; апісанне дзейнасці настаўніка і асноўных вучэбных дзеянняў вучняў; дамашняе заданне.

Пры пастаноўцы мэты вучэбных заняткаў варта арыентавацца на задачы вывучэння вучэбнага прадмета (адукацыйныя, развіваючыя, выхаваўчыя) і асноўныя патрабаванні да вынікаў вучэбнай дзейнасці вучняў, устаноўленыя ў вучэбнай праграме.

У паўрочным планаванні неабходна ўлічваць, што дамашняе заданне з’яўляецца разнавіднасцю самастойнай вучэбнай дзейнасці вучня. Вызначаючы змест, аб’ём, форму выканання дамашняга задання, настаўнік павінен улічваць час на выкананне дамашняга задання па ўсіх вучэбных прадметах: для вучняў II класа яно павінна складаць не больш за 1,2 гадзіны; III–IV класаў – не больш за 1,5 гадзіны; V–VI класаў –   
не больш за 2 гадзіны; VII–VIII класаў – не больш за 2,5 гадзіны; IX–XI класаў – не больш за 3 гадзіны.

З мэтай папярэджання перагрузкі вучняў **настаўнік абавязаны сачыць за аб’ёмам дамашняга задання, тлумачыць на вучэбных занятках змест, парадак і прыёмы яго выканання**. Заданні павышанага ўзроўню складанасці могуць прапаноўвацца для самастойнага выканання вучням толькі па іх жаданні.

У адпаведнасці з падпунктам 1.8 пункта 1 артыкула 1 Кодэкса канікулы – гэта планавыя перапынкі для адпачынку пры атрыманні адукацыі ў вочнай форме атрымання адукацыі, таму **дамашнія заданні на канікулы не задаюцца**.

Дамашнія заданні не задаюцца пасля кантрольнай работы (падстава – абзац трэці часткі трэцяй пункта 56 Палажэння аб УАСА).

**12. Вядзенне класных журналаў, дзённікаў вучняў**

Ва УАСА выкарыстоўваюцца класныя журналы для I–IV (V) і V (VI)–XI (XII) класаў, тыпавая форма, парадак вядзення якіх зацверджаны пастановай Міністэрства адукацыі Рэспублікі Беларусь ад 27.01.2023 № 28 «Аб тыпавых формах класнага журнала» (у рэдакцыі пастановы Міністэрства адукацыі ад 21.11.2024 № 166).

Формы дзённікаў вучняў III–IV і V–ХІ класаў на рускай і беларускай мовах, парадак іх вядзення зацверджаны пастановай Міністэрства адукацыі ад 17.08.2022 № 267 «Аб тыпавых формах дзённіка вучня» (у рэдакцыі пастановы Міністэрства адукацыі ад 14.02.2025 № 38).

*Звяртаем увагу,* што ў дзённіку дапускаюцца выпраўленні няправільнага запісу з дапамогай выкрэслівання яго рысай і запісу зверху правільнага варыянту.

У 2025/2026 навучальным годзе будуць дапушчаны да выкарыстання дзённікі, выдадзеныя ў 2024 годзе і ў 2025 годзе.

*Звяртаем увагу*, што выкарыстанне ва УАСА электронных дзённікаў не адмяняе вядзенне дзённікаў вучняў на папяровай аснове. **Вядзенне папяровых дзённікаў з’яўляецца абавязковым**.

У выпадку **прыняцця настаўнікам пачатковых класаў** **рашэння аб увядзенні ў II класе дзённікаў** з мэтай запісу дамашняга задання, адпрацоўкі навыкаў акуратнага яго запаўнення лічым магчымым выкарыстоўваць дзённік, тыпавая форма якога зацверджана для вучняў IІІ–IV класаў.

**13. Арганізацыя адукацыйных мерапрыемстваў**

**Работа з высокаматываванымі і адоранымі вучнямі.** У 2025/2026 навучальным годзе будуць праводзіцца:

рэспубліканская алімпіяда па вучэбных прадметах;

рэспубліканскі конкурс работ даследчага характару (канферэнцыя) вучняў па вучэбных прадметах;

рэспубліканскія турніры юных матэматыкаў і юных фізікаў;

алімпіяда школьнікаў Саюзнай дзяржавы «Расія і Беларусь: гістарычная і духоўная супольнасць»;

дыстанцыйныя і вочныя вучэбныя змены (алімпіядная школа) па вучэбных прадметах «Матэматыка», «Фізіка», «Хімія», «Біялогія», «Інфарматыка», «Астраномія», «Геаграфія».